Bruselj, 17.8.2004

KOM(2004) 561 končno

Predlog

ODLOČBA SVETA

o odobritvi Avstriji, da uporabi ukrep, ki odstopa od člena 17 Šeste direktive (77/388/EGS) o usklajevanju zakonodaje držav članic o prometnih davkih

(predložena s strani Komisije)

OBRAZLOŽITVENI MEMORANDUM

V pismu, ki ga je Generalni sekretariat Komisije registriral dne 12. decembra 2003, je Avstrija na podlagi člena 27 Direktive Sveta 77/388/EGS z dne 17. maja 1977 o usklajevanju zakonodaje držav članic o prometnih davkih - Skupni sistem davka na dodano vrednost: enotna osnova za odmero[1] (v nadaljevanju besedila Šesta direktiva) zaprosila za odobritev posebnega ukrepa, ki odstopa od člena 17 Šeste direktive.

Kakor je določeno v prej navedenem členu 27, so bile druge države članice obveščene o tej zahtevi s pismom z dne 26. marca 2004.

Ukrep določa ukrep, s katerim se izdatki za blago in storitve v celoti izvzamejo od pravice do odbitka DDV, če se manj kot 10 % tega blaga in storitev uporablja za poslovne namene.

Člen 27 omogoča uvedbo posebnih ukrepov, ki odstopajo od Šeste direktive, da bi poenostavili obračunavanje davka ali se izognili določenim vrstam davčnih utaj oziroma izogibanju davkov. Zadevni ukrep, ki je namenjen preprečevanju „brezcarinske porabe“, je upravičen pod pogoji te določbe, ker le-ta poenostavlja upravljanje z davkom s tem, da davčno upravo razbremenjuje potrebe po nadzoru nad izvajanjem pravice do odbitka DDV od izdatkov za blago in storitve, katerih odstotek uporabe za neposlovne namene presega 90 % celotne uporabe.

Komisija je že dala pritrdilno mnenje za primerljive zahteve drugih držav članic, tako da je podala predloge odločb, ki jih je nato sprejel Svet[2] ter s tem dovolil tem državam članicam, da uporabijo iste ukrepe.

Vseeno je treba rok veljavnosti dovoljenja omejiti do 31. decembra 2008. S tem se bo lahko ocenilo, ali je primerno obdržati ukrep odstopanja z vidika avstrijske izkušnje v tem obdobju.

Predlog

ODLOČBA SVETA

o odobritvi Avstriji, da uporabi ukrep, ki odstopa od člena 17 Šeste direktive (77/388/EGS) o usklajevanju zakonodaje držav članic o prometnih davkih

SVET EVROPSKE UNIJE JE –

ob upoštevanju Šeste direktive (77/388/EGS) Sveta z dne 17. maja 1977 o usklajevanju zakonodaje držav članic o prometnih davkih - Skupni sistem davka na dodano vrednost: enotna osnova za odmero[3], in zlasti člena 27(1) Direktive,

ob upoštevanju predloga Komisije[4],

ob upoštevanju naslednjega:

(1) V pismu, ki ga je Generalni sekretariat Komisije registriral dne 12. decembra 2003, so avstrijski organi oblasti zahtevali odobritev za uporabo posebnega ukrepa, ki odstopa od člena 17 Šeste direktive.

(2) Druge države članice so bile o tej zahtevi obveščene 26. marca 2004.

(3) Z ukrepom odstopanja se izdatki za blago in storitve v celoti izvzamejo od pravice do odbitka DDV, kadar se le-ti uporabljajo več kakor 90 % za zasebne namene davčnega zavezanca ali njegovih uslužbencev ali na splošno za neposlovne namene. Ta ukrep odstopanja od člena 17 je upravičen zaradi potrebe po poenostavitvi postopka za obračunavanje DDV.

(4) Rok veljavnosti tega dovoljenja je treba omejiti do 31. decembra 2008. Na podlagi tega maksimalnega roka se bo lahko ocenilo, ali je primerno obdržati ukrep odstopanja z vidika avstrijske izkušnje v tem obdobju.

(5) Ukrep odstopanja ne bo prizadel lastnih sredstev Skupnosti iz DDV –

SPREJEL NASLEDNJO ODLOČBO:

Člen 1

Z odstopanjem od določb člena 17(2) Direktive 77/388/EGS ima Avstrija pravico, da izdatke za blago in storitve izvzame od pravice do odbitka DDV, kadar se le-ti uporabljajo več kakor 90 % za zasebne namene davčnega zavezanca ali njegovih uslužbencev ali na splošno za neposlovne namene.

Člen 2

Ta odločba se uporablja do 31. decembra 2008.

Člen 3

Ta odločba je naslovljena na Republiko Avstrijo.

V Bruslju,

Za Svet

Predsednik

[1] UL L 145, 13.6.1977, str. 1. Direktiva, kakor je bila nazadnje spremenjena z Direktivo 2004/15/ES (UL L 52, 21.2.2004, str. 61).

[2] Odločba Sveta 93/109/EGS, 15.2.93 (UL L 43, 20.2.1993, str. 42) in Odločba Sveta 2000/186/ES z dne 28.2.2000 (UL L 59, 4.2.2000, str. 12), podaljšana z Odločbo Sveta 2003/354/ES z dne 13. maja 2003 (UL L 123, 17.5.2003, str. 47).

[3] UL L 145, 13.6.1977, str. 1. Direktiva, ki je bila nazadnje spremenjena z direktivo 2004/15/ES (UL L 52 , 21.2.2004, str. 61).

[4] UL C , str. .